## Odluka o načinu i uvjetima pod kojima rezidenti u poslovanju s nerezidentima mogu primiti naplatu ili izvršiti plaćanje u gotovini u kunama, stranoj gotovini i čekovima

### NN 54/2006 (17.5.2006.), Odluka o načinu i uvjetima pod kojima rezidenti u poslovanju s nerezidentima mogu primiti naplatu ili izvršiti plaćanje u gotovini u kunama, stranoj gotovini i čekovima

# HRVATSKA NARODNA BANKA

**1315**

Na temelju članka 34. Zakona o deviznom poslovanju (»Narodne novine«, br.
96/2003. i 140/2005.) i članka 38. stavka 3. pod 1) Zakona o Hrvatskoj narodnoj
banci (»Narodne novine«, br. 36/2001.) Savjet Hrvatske narodne banke na sjednici
održanoj 10. svibnja 2006. donio je

## ODLUKU

### O NAČINU I UVJETIMA POD KOJIMA REZIDENTI U POSLOVANJU S NEREZIDENTIMA MOGU PRIMITI NAPLATU ILI IZVRŠITI PLAĆANJE U GOTOVINI U KUNAMA, STRANOJ GOTOVINI I ČEKOVIMA

*Opće odredbe*

I.

Ovom se odlukom određuju način i uvjeti pod kojima rezidenti u poslovanju s
nerezidentima mogu primiti naplatu ili izvršiti plaćanje u gotovini u kunama,
stranoj gotovini i čekovima.

II.

Za potrebe ove odluke rezidentima se smatraju:
a) pravne osobe sa sjedištem u Republici Hrvatskoj, osim njihovih podružnica u
inozemstvu
b) podružnice stranih trgovačkih društava i trgovaca pojedinaca upisane u
registar koji se vodi kod nadležnog tijela državne vlasti ili uprave u Republici
Hrvatskoj i
c) trgovci pojedinci, obrtnici i druge fizičke osobe sa sjedištem odnosno
prebivalištem u Republici Hrvatskoj koje samostalnim radom obavljaju gospodarsku
djelatnost za koju su registrirane.

*Naplata i plaćanje u stranoj gotovini i čekovima*

III.

(1) Rezidenti iz točke II. ove odluke mogu primiti naplatu od nerezidenata u
stranoj gotovini i čekovima na osnovi izvoza robe i usluga u vrijednosti do
25.000,00 eura mjesečno. Nerezidentima se može platiti u stranoj gotovini i
čekovima na osnovi uvoza robe i usluga u vrijednosti do 3.000,00 eura mjesečno.
Za mjesečna plaćanja ili naplate u stranoj gotovini i čekovima iznosa većih od
navedenih potrebno je odobrenje Hrvatske narodne banke.
(2) Odobrenje iz stavka 1. ove točke Hrvatska narodna banka će izdati uz uvjet
da se naplata iIi plaćanje u poslovima s nerezidentom ne može obaviti
bezgotovinskim putem ili ako je ono znatno otežano ako se zbog prirode posla
takvo plačanje ili takva naplata može obaviti jedino u stranoj gotovini i
čekovima.
(3) Uvoz ili izvoz robe iz stavka 1. ove točke dokazuje se jedinstvenom
carinskom deklaracijom koja sadrži klauzulu da je roba prešla carinsku ertu pri
izvozu, ili jedinstvenom carinskom deklaracijom za uvoz, a uvoz ili izvoz usluga
dokazuje se ugovorom ili računom za uslugu.
(4) Iznimno od stavka 3. ove točke, kod naplate izvoza robe i usluga unaprijed,
polog na račun može se izvršiti na osnovi predračuna rezidenta, s obvezom
naknadnog dostavljanja dokumenata iz stavka 3. ove točke u roku u kojem je
ugovorena isporuka robe i usluga.
(5) Odobrenje iz stavka 1. ove točke izdaje se pojedinačno za svaku naplatu iIi
plaćanje, a može se dati i za iznos i određeno razdoblje, ali ne duže od jedne
godine.

IV.

(1) Odobrenje iz točke III. stavka 1. za naplatu robe i usluga navedenih u ovom
stavku ove točke od nerezidenata u stranoj gotovini i čekovima ne trebaju
rezidenti koji su registrirani ili su njihovi posrednici:
a) za pružanje ugostiteljsko-turističkih usluga (usluga noćenja, pansiona,
polupansiona i usluga prijevoza)
b) za pružanje usluga zračnih luka, morskih luka, marina, pristaništa i
autocesta te za opskrbu stranih zrakoplova i brodova gorivom i mazivom i drugom
potrošnom robom
c) za prodaju robe s carinskog skladišta tipa »D« i
d) za prodaju putničkih i robnih voznih isprava, neposredno ili preko putničkih
turističkih agencija, za račun nerezidenata.
(2) Rezidenti iz stavka 1. ove točke dužni su za potrebe kontrole držati
odvojeno dokumentaciju na osnovi koje su primili stranu gotovinu.
(3) Pomorskom agentu dopušteno je podizanje strane gotovine sa svog računa,
ostvarene deviznim priljevom od stranog brodara, radi predaje ovlaštenoj osobi
stranog brodara za pokriće troškova usluga u hrvatskim lukama, isplate plaća i
opskrbe brodske blagajne gotovim novcem.

V.

(1) Odobrenje iz točke III. stavka 1. ne trebaju, za primanje uplate u stranoj
gotovini i čekovima za sudjelovanje u igrama na sreću u kasinu od nerezidenata i
isplatu nerezidentima dobitka u stranoj gotovini i čekovima kod igara na sreću u
kasinu, rezidenti registrirani za priređivanje igara na sreću u kasinima koji
imaju zaključen ugovor o koncesiji i odobrenje Ministarstva financija za
priređivanje igara na sreću u kasinima.
(2) Rezidenti iz stavka I. ove točke mogu imati deviznu blagajnu radi uplata i
isplata kod igara na sreću, u skladu s propisom koji uređuje priređivanje igara
na sreću i nagradnih igara.

VI.

Hrvatska narodna banka može iznimno izdati odobrenje za naplatu odnosno plaćanje
između rezidenata i nerezidenata u stranoj gotovini i čekovima i u drugim
opravdanim slučajevima.

VII.

(1) Za svako plaćanje nerezidentima u stranoj gotovini i čekovima, rezidenti iz
točke II. ove odluke dužni su podići sredstva sa svoga deviznog računa u banci
ili ih kupiti od banke.
(2) Nalogu za plaćanje u inozemstvo kojim rezident u banci podiže stranu
gotovinu ili čekove radi plaćanja nerezidentima prilaže se predračun nerezidenta
prodavatelja robe ili izvršitelja usluge.
(3) Banka je dužna voditi posebnu evidenciju o isplaćenoj stranoj gotovini i
izdanim čekovima, a predračune na osnovi kojih je isplatila stranu gotovinu ili
izdala čekove čuvati za potrebe nadzornih tijela.
(4) Rezidenti iz točke II. ove odluke koji su podigli stranu gotovinu, odnosno
kojima su izdani čekovi radi plaćanja nerezidentima u skladu s točkom III. ove
odluke, dužni su u roku od 60 dana od dana podizanja strane gotovine ili čekova
podnijeti banci dokaze da su ta gotovina i/ili čekovi iskorišteni za plaćanje
robe odnosno usluga nerezidentima ili ih vratiti na svoj devizni račun u banci.

VIII.

Rezidenti iz točke 11. ove odluke dužni su stranu gotovinu i čekove naplaćene u
skladu s točkom III., IV. i VI. ove odluke položiti na svoj devizni račun u
banci ili ih prodati banci u roku od tri radna dana od dana naplate.

*Naplata i plaćanje u gotovini u kunama*

IX.

(1) Rezidenti iz točke II. ove odluke mogu na osnovi izvoza odnosno uvoza robe i
usluga primiti naplatu od nerezidenata ili obaviti plaćanje nerezidentima u
gotovini u kunama u vrijednosti do 5.000,00 kuna po računu.
(2) Iznimno od stavka I. ove točke, rezidenti iz točke II. ove odluke mogu na
osnovi izvoza robe i usluga primiti naplatu u gotovini u kunama od nerezidenata
fizičkih osoba bez ograničenja.
(3) Rezidenti registrirani za priređivanje igara na sreću u kasinima, koji imaju
zaključen ugovor o koncesiji i odobrenje Ministarstva financija za obavljanje
igara u kasinima, mogu primati uplate u gotovini u kunama za sudjelovanje u
igrama na sreću u kasinu od nerezidenata i isplaćivati nerezidentima dobitak u
gotovini u kunama bez ograničenja.
(4) Nisu dopušteni plaćanje i naplata između rezidenata iz točke II. ove odluke
i nerezidenata u gotovini u kunama na osnovi izravnih ulaganja, ulaganja u
nekretnine, poslova s vrijednosnim papirima na tržištu kapitala i tržištu novca,
poslova s udjelima u investicijskim fondovima te kreditnih poslova.

*Devizna blagajna*

X.

(1) Rezidenti iz točke II. ove odluke mogu za izdatke za službena putovanja u
inozemstvo imati deviznu blagajnu. Rezidenti iz točke II. ove odluke koji
pružaju usluge u međunarodnom robnom i putničkom prometu i koji pružaju hitnu
medicinsku pomoć, mogu imati deviznu blagajnu i za plaćanje troškova u vezi s
prijevoznim sredstvima i robom na službenom putu u inozemstvu. Prosječno dnevno
stanje devizne blagajne u tromjesečju može biti u vrijednosti do 1.500,00 eura.
(2) Rezidenti iz točke IV. stavka 1. ove odluke mogu imati deviznu blagajnu radi
vraćanja ostatka novca kupcu. Prosječno dnevno stanje devizne blagajne u jednom
tromjesečju može biti u vrijednosti do 3.000,00 eura.
(3) Prosječno dnevno stanje devizne blagajne u tromjesečju izračunava se tako da
se zbroje dnevna stanja svakoga dana u tromjesečju i dobiveni zbroj podijeli s
brojem kalendarskih dana u tome tromjesečju.
(4) Hrvatska narodna banka može izdati odobrenje rezidentima za držanje većeg
iznosa u deviznoj blagajni nego što je propisano stavkom 1. i 2. ove točke.
Odobrenje iz ovog stavka izdaje se na rok do godine dana. Zahtjevu za izdavanje
odobrenja iz ovog stavka rezidenti prilažu izvod iz registra trgovačkog suda i
podatak o prosječnom dnevnom stanju devizne blagajne u protekloj godini.

*Završne odredbe*

XI.

Odredbe ove odluke primjenjuju se ako nisu suprotne propisima kojima se uređuje
plaćanje poreza na dohodak.

XII.

Ako rezident iz točke II. ove odluke u propisanom roku ne ispuni obvezu iz točke
III. stavka 4., odnosno točke VII. stavka 4. ove odluke, banka je dužna u roku
od osam radnih dana o tome obavijestiti Devizni inspektorat Ministarstva
financija.

XIII.

(1) Odobrenja Hrvatske narodne banke prema ovoj odluci izdaju se na osnovi
obrazloženih zahtjeva rezidenata. Zahtjevu se prilažu dokumenti navedeni za
pojedinu namjenu i pristojba prema Zakonu o upravnim pristojbama. Hrvatska
narodna banka može zatražiti, prema potrebi, i drugu dokumentaciju.
(2) Postupak izdavanja odobrenja provodi se u skladu sa Zakonom o općem upravnom
postupku.

XIV.

Danom stupanja na snagu ove odluke prestaje važiti Odluka o načinu i uvjetima
pod kojima rezidenti u poslovanju s nerezidentima mogu primiti naplatu ili
izvršiti plaćanje u gotovini u kunama, stranoj gotovini i čekovima (»Narodne
novine«, br. 146/2003.).

XV.

Ova odluka stupa na snagu osmog dana od dana objave u »Narodnim novinama«.

O.br. 690/2006.
Zagreb, 10. svibnja 2006.

Predsjednik
Savjeta Hrvatske narodne banke
guverner
Hrvatske narodne banke
**Željko
Rohatinski**, v. r.

Odluka, NN 54/2006-1315
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)